1.1.

EESK uzskata, ka Eiropas Komisijas paziņojumam (COM(2020) 550 final) vajadzētu būt stratēģiskam politikas instrumentam, kas rosina pārdomāt ES ilgtspējīgo tūrisma un transporta modeli. EESK aicina izveidot visaptverošu pasākumu kopumu, iekļaujot pamatnostādnes un ieteikumus ar šādiem mērķiem: 1) neierobežotas brīvas pārvietošanās droša atjaunošana, iekšējo robežu atvēršana un kontroles atcelšana uz iekšējām robežām; 2) transporta un savienojumu droša atjaunošana pēc visām ES dalībvalstīm kopēja politiskā pamatnolīguma pieņemšanas; — pakalpojumu sniegšanas droša turpināšana gastronomiskā tūrisma un viesmīlības jomā; — līdzsvara nodrošināšana ar ES dalībvalstu savstarpēju nolīgumu par lēmumu un politikas drošu un kopēju pārvaldību robežu un transporta jomā. Kamēr vien tiek veiktas Covid-19 pārbaudes, jābūt pietiekamam skaitam darbinieku, lai pārvaldītu cilvēku tūlītēju un ātru pārvietošanos; — finansējuma nodrošināšana darba ņēmēju apmācībai viesnīcās, restorānos, ēdināšanas iestādēs, muzejos, ūdenstūrismā u. c., lai viņi varētu pienācīgi īstenot Covid-19 profilakses pasākumus; 3) pasākumi ar mērķi nodrošināt, ka veselība un drošība ir galvenā prioritāte jebkurā kontekstā, ceļojot vai citādi, jo tas ir vienīgais veids, kā atjaunot uzticēšanos personu mobilitātei; 4) ES līmenī pieņemt jaunu pasažieru lokalizācijas veidlapu (Passenger Locator Form, PLF), jo šāda sistēma varētu sniegt papildu pievienoto vērtību ES līmenī vairākās jomās: — ES līmeņa uzraudzība: ja visas dalībvalstis piekristu dalīties gan ar jaunajā PLF iekļauto informāciju, gan ar laboratorijas rezultātu informāciju attiecībā uz ceļotājiem, varētu panākt apjomradītus ietaupījumus attiecībā uz testēšanas resursiem (1). Ja visas ES valstis piekristu izmantot šo tehnoloģiju (kā to līdz šim ir darījusi Beļģija un Vācija) un vienādu standarta PLF veidlapu, pilsētu līmenī varētu veikt ticamas aplēses un prognozes, tādējādi sniedzot informāciju gan valsts līmeņa politikai, gan ES līmeņa politikai. Šādi centieni uzsvērtu ES lomu: ar inovācijas un sadarbības palīdzību varam sasniegt mūsu kopīgos mērķus, proti, nodrošināt sabiedrības veselību un saimniecisko darbību krīzes laikā. — Covid-19 pase: šīs tūrisma sezonas pieredze liecina, ka viens no sarežģītākajiem uzdevumiem ir PCR testu derīguma apstiprināšana. Ja visas dalībvalstis nolemtu pieņemt vienu un to pašu PLF platformu, visas akreditētās laboratorijas varētu paziņot rezultātus, izmantojot šo platformu, tādējādi izveidojot Covid-19 pasi visiem ceļotājiem, kam varētu uzticēties, un nodrošinot minimālu risku, kas saistīts ar ceļošanu. 5) kopēja ES stratēģiskā plāna izveide, lai palīdzētu dalībvalstīm īstenot ekonomikas un atbalsta pasākumus tūrisma nozares MVU, restorāniem, viesnīcām, ceļojumu aģentūrām, tūristu gidiem utt.; — likviditātes trūkuma problēmas risināšana ar tiešu finansējumu it īpaši mikrouzņēmumiem, atjaunojot uzņēmēju uzticēšanos, kā arī nodrošinot ceļojumu kuponus; — visu dalībvalstu tūlītēja piekļuve aizdevumiem un to apstiprināšana ECB un ES uzraudzībā, ar garantijām no Eiropas Savienības un dalībvalstīm; — Eiropas mehānisma tūlītēja izveide, lai pārraudzītu MVU un darba ņēmēju atbalsta pasākumu īstenošanu, it īpaši likviditāti, aizdevumus un atbalsta pasākumu pārredzamību; 6) SURE programmas, kas aptver darba ņēmēju bezdarbu un darba samaksas kompensāciju MVU, stiprināšana un paplašināšana; MVU būtu daļēji jāatbrīvo no darba samaksas maksājumiem un jāliek tiem integrēt darba ņēmējus, izmantojot ar SURE programmu atbalstītās valstu shēmas; 7) Eiropas un dalībvalstu iestādēm, kuru pārziņā ir SURE programmas izmantošana, būtu pienācīgi jākonsultējas ar MVU organizācijām; 8) SURE programmai būtu vismaz līdz 2021. gada 30. jūnijam pilnībā jāaptver tūrisma un transporta nozarē strādājošo darba ņēmēju, piemēram, ēdināšanas uzņēmumos, viesnīcās, aviosabiedrībās, uz kruīzu kuģiem, tūristu autobusos, lidostās, ostu termināļos, jūras tūrisma jomā nodarbināto un tūristu gidu atalgojums un sociālā nodrošinājuma iemaksas, jo viņi pandēmijas dēļ ir zaudējuši darbu; 9) nodokļu atvieglojumi ar moratoriju attiecībā uz nodokļu saistībām, ad hoc tūrisma un transporta fiskālo stimulu kopums visiem tūrisma nozares MVU laikposmā no 2020. līdz 2024. gadam. EESK uzskata, ka saskaņā ar harmonizētu ES PVN sistēmu samazināts PVN būtu jāpiemēro viesnīcām, restorāniem, ceļojumu pakalpojumiem, ūdenstūrismam (laivu fraktēšanai, piestātnēm), autobusiem, gidiem utt. Tomēr šādiem pasākumiem vajadzētu būt atkarīgiem no darba ņēmēju tiesību ievērošanas un sniegtām garantijām neatlaist darbiniekus. Turklāt finansiāls atbalsts, piemēram, valsts atbalsts, aizdevumi vai atbrīvojumi no nodokļiem, būtu jāpiešķir tikai uzņēmumiem, kas: — saglabā darbvietas / rada pienācīgas kvalitātes darbvietas un ievēro darba ņēmēju tiesības, — nav reģistrēti nodokļu oāzēs un vienmēr maksā tiem uzliktos nodokļus un sociālās iemaksas; 10) sadarbīgās ekonomikas regulēšana tūrisma jomā un it īpaši tūristu gidu nozarē. Aicinājums dalībvalstu valdībām regulēt sadarbīgo ekonomiku tūristu gidu nozarē un piemērot leģislatīvus un administratīvus pasākumus, kas veidoti ar mērķi nodrošināt vienlīdzīgus konkurences apstākļus; 11) visas likviditātes, monetārās un fiskālās politikas atbalsta programmas viesnīcām, restorāniem, tūristu gidiem, autobusu uzņēmumiem, ceļojumu aģentiem, jūras tūrismam u. c., kā arī pašnodarbinātām personām būtu jāturpina vismaz 10 mēnešus pēc ierastās kārtības atjaunošanās, kā ieteikusi Pasaules Ceļojumu un tūrisma padome (WTTC).